KL: Anne Berner ei kertonut eduskunnalle sidonnaisuuksistaan kiinteistöbisnekseen ministerikautensa alussa

Kauppalehden mukaan Anne Berner (kesk) kertoi vain osasta sidonnaisuuksistaan eduskunnalle, kun hän aloitti Juha Sipilän (kesk) hallituksen liikenne- ja viestintäministerinä.

Entinen liikenne- ja viestintäministeri Anne Berner.­

Asiasta kertoneen Kauppalehden mukaan Berner ilmoitti omistavansa 60,52 prosenttia tekstiilitukkukauppaa harjoittavasta Vallila Interiorista, mutta jätti kertomatta, että yhtiön alla on lukuisia kiinteistösijoitusyhtiöitä.

Berner täydensi tietoja myöhemmin ja ilmoitti myös konserniin kuuluvat tytäryhtiöt.

Vallila Interiorin kiinteistösijoitusyhtiöistä yksi, Kiinteistö Oy Focus Gate Logistics, on Kauppalehden mukaan käynyt aktiivista maakauppaa ja vaihdantaa Tuusulan kunnan ja rakennusyhtiö YIT:n kanssa vuosina 2015–2016.

Kauppojen kohteena on ollut Helsinki-Vantaan lentoaseman pohjoispuolella oleva tonttimaa. Samaan aikaan Berner itse on hoitanut liikenne- ja viestintäministerin pestiään.

Muun muassa huhtikuussa 2016 tuli voimaan Sipilän hallituksen valmistelema lakimuutos, joka kevensi maankäytön ja rakennusalan sääntelyä. Lakimuutoksen myötä aiemmin ely-keskuksille kuulunut oikeus muuttaa liike- ja toimistotiloja asemakaava-alueella asuinkäyttöön siirtyi kunnille. Sääntelyn keventämisestä ja purusta vastasi hallituksessa Berner.

Kauppalehdelle kirjoittamassaan sähköpostivastauksessa Berner kertoo, Vallila Interiorin tytäryhtiö Interior Invest teki aiesopimuksen rakennusyhtiö YIT:n kanssa Focus Gate -hankkeesta jo ennen hänen valintaansa eduskuntaan.

Bernerin mukaan Vallila Interiorilla ei myöskään ole ollut neuvotteluja käynnissä Tuusulan kanssa hänen ollessaan kansanedustaja tai valtioneuvoston jäsen.

Perustuslaki edellyttää, että ministerit antavat nimityksensä jälkeen eduskunnalle viivytyksettä selvityksen elinkeinotoiminnastaan ja omistuksistaan yrityksissä, jotta mahdollisilta eturistiriidoilta vältytään.

Bernerin mukaan hänelle sanottiin kuitenkin eduskunnasta, että pelkkä konsernisidonnaisuuden ilmoitus riittää, eikä tytäryhtiötä tarvitse erikseen ilmoittaa.

Kauppalehdelle kirjoittamassaan vastineessa hän kuvailee tilannetta seuraavasti:

– Sidonnaisuusilmoituksissa on käytäntönä ilmoittaa sidonnaisuus konserniin, näin esimerkiksi pörssiyhtiöissä. Sidonnaisuusilmoitukseni 2015 on annettu eduskunnalta saadun ohjeistuksen mukaisesti. Mitään syytä jättää ilmoittamatta konsernin 100 % omistamia tytäryhtiötä minulla ei ole ollut. Lisäksi Vallila konserniin kuuluvien yhtiöiden tiedot ovat julkisia tietoja. Eduskunnan pyydettyä ilmoittamaan erikseen tytäryhtiöt, olen näin luonnollisesti tehnyt.